Diari Oficial de la Generalitat Valenciana


Sumari del DOGV 2716, del 26-03-1996 (1996/837731)

ORDRE de 13 de març de 1996, de la Conselleria de Treball i Afers Socials, per la qual s'estableixen les bases per a la concessió d'ajudes al Programa Integrat de Mesures de Foment d'Ocupació per a la comarca de la Costera, i es convoquen les ajudes per a l'exercici 1996.
--------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/13/(1)/dof/vci/html**

### Dades del document

Número de DOGV
:   2716

Data del DOGV
:   26-03-1996

Secció del DOGV
:   DISPOSICIONS GENERALS

Número del document
:   1996/837731


Data del document
:   13-03-1996

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 13 de març de 1996, de la Conselleria de Treball i Afers Socials, per la qual s'estableixen les bases per a la concessió d'ajudes al Programa Integrat de Mesures de Foment d'Ocupació per a la comarca de la Costera, i es convoquen les ajudes per a l'exercici 1996.   
Dins els programes de foment d'ocupació que realitza la Conselleria de Treball i Afers Socials, es considera convenient establir un pla adreçat a pal·liar la crisi del sector tèxtil a la comarca de la Costera.  
L'adequada resposta del programa durant 1995 i la necessitat de la seua continuació aconsellen establir les bases que regiran el programa PIMFECO, i també convocar les ajudes per a aquest exercici.  
Per això, i en virtut de les facultats atribuïdes pel Decret 262/95, de 29 d'agost, del Govern Valencià, pel qual s'aprova el Reglament Orgànic i Funcional de la Conselleria de Treball i Afers Socials.  
ORDENE  
Article 1  
S'aproven les bases que regiran la concessió d'ajudes al Programa Integrat de Mesures de Foment a la comarca de la Costera.  
Les bases seran aplicables durant els exercicis pressupostaris futurs, sempre que, d'acord amb la Llei de Pressupostos corresponent, existisca crèdit per a atendre les actuacions previstes en aquella. Per a això, la Conselleria de Treball i Afers Socials publicarà, al començament de cada exercici, els crèdits que hagen de finançar aquestes actuacions, i quedaran en tot cas subjectes les seues prescripcions a les normes pressupostàries i de la Hisenda Pública vigents.  
Article 2  
Es convoquen ajudes al Programa Integrat de Mesures de Foment d'Ocupació per a la comarca de la Costera per a l'exercici 1996, que s'ajustaran a les bases d'aquesta ordre, i es finançaran amb càrrec al programa pressupostari 322.10, i tindran una dotació pressupostària per a l'exercici 1996 de 474.891.442 PTA, de les quals 764.729.807 PTA seran amb càrrec a la línia 407/000/96 i 51.592.591 PTA amb càrrec a la línia 702/000/96.  
El termini de presentació de sol·licituds de subvenció per a aquest exercici finalitzarà l'1 d'octubre de 1996.  
DISPOSICIó TRANSITòRIA  
A les peticions de subvenció presentades des del dia 1 de gener de 1996 fins la data d'entrada en vigor d'aquesta ordre se'ls aplicarà el que s'hi disposa.  
DISPOSICIó DEROGATòRIA  
Queden derogades les Ordres de 26 de setembre de 1995 i 1 de desembre de 1995 que regulen les ajudes al Programa Integrat de Mesures de Foment d'Ocupació per a la comarca de la Costera.  
DISPOSICIONS FINALS  
Primera  
Es faculta el director general de Treball i el director general d'Economia Social i Cooperativisme per dictar les resolucions que siguen precises per al desplegament del que disposa aquesta ordre.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
ANNEX  
Bases per a la concessió d'ajudes al Programa Integrat de Mesures de Foment d'Ocupació per a la comarca de la Costera.  
Primera  
S'estableix un programa integrat de diverses mesures de foment de l'ocupació que, en una primera fase i a curt termini, atenue la greu situació d'ocupació a la comarca de la Costera, com a conseqüència de la crisi industrial del seu sector tèxtil i propicie, a mitjà termini, la creació de teixit productiu suficient.  
Segona. Destinataris  
D'una banda, seran beneficiaris d'aquestes ajudes els ocupadors que contracten treballadors desocupats de la comarca de la Costera, preferentment excedentaris d'empreses en crisi del seu sector tèxtil. Així mateix, podran ser-ne beneficiaris aquests treballadors quan es constituïsquen com a autònoms o per compte propi s'incorporen com a socis a una cooperativa o a una societat anònima laboral i aquestes mateixes entitats en els casos recollits en la base tercera.  
D'altra banda, també en seran beneficiaris els ajuntaments de la Costera, i també els seus organismes autònoms i les empreses públiques de caràcter local que promoguen o tinguen participació en empreses públiques amb la finalitat de crear llocs de treball.  
Tercera. Ajudes i documentació  
1. Contractació:  
- Ajudes:  
1. Els ocupadors que contracten treballadors desocupats per temps indefinit i a jornada completa podran obtenir 1.000.000 PTA per contracte de treball.  
- Els ocupadors també podran obtenir 1.000.000 PTA per cada contracte de treball temporal ja existent a l'entrada en vigor d'aquesta ordre que convertisquen en indefinit i a jornada completa durant el període de vigència d'aquesta.  
2. Els ocupadors que contracten treballadors desocupats per dotze mesos i a jornada completa podran obtenir, per cada contracte de treball 250.000 PTA Si al venciment o durant la duració del contracte de dotze mesos, aquest esdevé indefinit, es podran concedir altres 750.000 PTA, sempre que hi haja crèdit disponible suficient.  
- Els ocupadors que contracten treballadors desocupats per divuit mesos i a jornada completa podran obtenir per cada contracte de treball 375.000 PTA Si al venciment o durant la duració del contracte de divuit mesos aquest esdevé indefinit, es podran concedir altres 625.000 PTA, sempre que hi haja crèdit suficient i disponible.  
- Els ocupadors que contracten per dos anys i a jornada completa a treballadors desocupats podran obtenir, per cada contracte de treball 500.000 PTA Si al venciment o durant la duració del contracte de vint-i-quatre mesos aquest esdevé indefinit, es podran concedir altres 500.000 PTA, sempre que hi haja crèdit disponible i suficient.  
Documentació:  
Els ocupadors, per tal d'obtenir ajudes a la contractació, hauran de presentar sol·licitud segons el model establert a aquest efecte, a la qual adjuntaran la documentació que a continuació s'especifica:  
1. Còpia del NIF/CIF.  
2. La que acredite la seua personalitat: DNI o en el cas que siguen persones jurídiques, còpia del document constitutiu correctament registrat.  
3. Còpia del DNI i acreditació prèvia de desocupació dels treballadors contractats i, si escau, còpia de la resolució de l'aprovació de l'expedient d'extinció de contracte.  
4. Còpia o fotocòpia compulsada dels contractes de treball, els quals caldrà formalitzar-los per escrit i visar-los l'oficina d'ocupació corresponent. En el cas de conversió de contractes temporals en indefinits, caldrà aportar el contracte temporal al qual substitueix la contractació per temps indefinit.  
5. Còpia de l'alta dels treballadors contractats en la Seguretat Social.  
6. Declaració jurada o promesa de no haver amortitzat llocs de treball durant l'any anterior en virtut de comiat improcedent o nul, conciliació administrativa o judicial, comiat col·lectiu fonamentat en causes econòmiques, tècniques, organitzatives o de producció; i també l'extinció de contracte de treball previst en l'article 52.c) del Reial Decret Legislatiu 1/95, de 24 de març.  
7. Justificació d'estar al corrent d'obligacions fiscal i davant la Seguretat Social.  
2. Empreses d'economia social: cooperatives i societats anònimes laborals  
- Ajudes:  
1. Podran obtenir 750.000 PTA per cada treballador que la constituïsca o s'hi incorpore, com a soci de treball.  
2. Quan utilitzen béns d'equip o maquinària procedent d'alguna de les empreses del sector tèxtil que hagen presentat comiat col·lectiu fonamentat en causes econòmiques, tècniques, organitzatives o de producció, i també l'extinció de contractes de treball, previst en l'article 52.c) del Reial Decret Legislatiu 1/95, de 24 de març, durant l'any anterior a la data d'entrada en vigor d'aquest ordre, podran obtenir un milió de pessetes per cada treballador que les constituïsca o que s'hi incorpore com a soci de treball.  
3. Podran obtenir subvenció de sis punts de reducció en els interessos de préstecs destinats a finançar inversions necessàries per a la constitució de cooperatives i societats anònimes laborals.  
4. Assistències tècniques: per a la realització d'alguna de les actuacions següents:  
- Contractacions de directors, gerents o tècnics, per un període màxim d'un any.  
- Estudis de viabilitat, organització, comercialització, diagnosis i altres d'anàloga naturalesa.  
- Auditories i informes econòmics.  
En aquests casos, l'import de l'ajuda podrà ascendir fins el 100% del cost.  
5. Cost dels avals necessaris per a garantir operacions creditícies destinades a la inversió en actius fixos.  
Les anteriors ajudes seran concedides sempre que el projecte tinga viabilitat tècnica o financera, i fins un màxim de quatre milions de pessetes per soci o cooperativista.  
- Documentació:  
Les sol·licituds d'ajudes es formularan en els impresos establerts a aquest efecte i s'hi adjuntarà la documentació que s'especifica a continuació:  
1. Còpia del número d'identificació fiscal  
2. Còpia simple o fotocòpia compulsada de l'escriptura de constitució de la cooperativa o societat anònima laboral, correctament inscrita en el registre corresponent.  
3. Memòria sobre la finalitat objecte d'ajuda i justificació de la seua necessitat, incloent-hi el programa d'actuació.  
4. Relació de socis i treballadors  
5. Còpia compulsada del contracte del préstec, o certificat de l'entitat de crèdit relatiu a la seua concessió i característiques, on conste que l'operació s'acull al conveni subscrit a aquest fi.  
6. En els casos en què l'ajuda siga d'assistència tècnica per a la contractació de directors, gerents o tècnics, s'adjuntarà a la petició fotocòpia compulsada del contracte de treball i l'alta en la Seguretat Social de la persona contractada.  
7. Si l'ajuda és per a estudis o auditories, caldrà aportar en el moment de presentar la sol·licitud, l'estudi objecte d'ajuda i també la factura de l'empresa o professional que el realitze.  
3) Autoocupació  
S'entén com a treballador autònom aquell que, per compte propi, realitza de forma habitual, personal i directa una activitat econòmica a títol lucratiu, sense subjecció, per això, a contracte de treball i encara que utilitze el servei remunerat d'altres persones. No tindran aquesta consideració qui, participant en societats mercantils, a més d'aportar-hi capital, figure en els seus òrgans d'administració com a càrrecs amb facultats executives.  
- Ajudes:  
1. Els treballadors que s'establisquen com a autònoms o per compte propi podran obtenir un milió de pessetes.  
2. Podran concedir-se subvencions de sis punts de reducció en els interessos de préstecs destinats a finançar inversions a qui s'establisca com a treballador autònom o per compte propi, que els obtinguen d'entitats amb qui s'haja subscrit el conveni corresponent. L'import dels préstecs objecte de subvenció estarà comprés entre 500.000 PTA i 4.000.000 PTA Quan el préstec siga superior a dos milions de pessetes la persona peticionària haurà d'adjuntar-hi pla d'inversions en actius fixos. Aquests préstecs no podran ser cancel·lats durant el primer any de vida. Si es fa així, la persona prestatària estarà obligada a reintegrar a la Generalitat Valenciana l'ajuda percebuda.  
Documentació:  
1. Memòria de l'activitat que s'ha de realitzar.  
2. Còpia del DNI i número d'identificació fiscal.  
3. Còpia de la targeta de demanda d'ocupació o certificació de situació de demanda expedida per l'INEM.  
4. Còpia de la declaració d'IRPF de l'any anterior o declaració jurada de no ser subjecte passiu obligat a declarar.  
5. Certificat d'aprovació del préstec expedit per l'entitat creditícia corresponent.  
6. Certificat expedit per la Direcció Provincial de la Tresoreria General de la Seguretat Social, relatiu al compliment del que es requereix en l'últim paràgraf de l'apartat d) de l'article quart.  
7. En el cas d'inici de l'activitat previ a la sol·licitud de les ajudes, caldrà aportar la declaració d'alta en l'IAE i resolució de la Direcció Provincial de la Tresoreria General de la Seguretat Social relativa a la inclusió en el Règim Especial de Treballadors Autònoms.  
4. Ens locals o entitats participades per aquests. La participació en projectes empresarials tindrà com a finalitat l'interès social i la creació d'ocupació estable en activitats de caràcter productiu i/o serveis.  
- Ajudes:  
1. Per a la promoció d'activitats econòmiques que tinguen com a finalitat la creació d'ocupació estable en activitats de caràcter productiu i/o serveis.  
2. Per a la inversió en immobilitzat material susceptible d'ocupació i utilització immediata amb destinació a l'exercici d'una activitat econòmica de caràcter empresarial.  
3. En tots dos casos podrà finançar-se fins el 75% de la inversió en actius fixos amb la limitació establerta per la Unió Europea en projectes d'aquest tipus i sempre que el projecte tinga viabilitat econòmica i financera.  
- Documentació:  
Els ens locals que pretenguen acollir-se a les esmentades ajudes hauran de presentar la seua sol·licitud en el model que s'establisca per la Conselleria de Treball i Afers Socials i hi adjuntaran la documentació següent:  
1. Acreditació de la personalitat jurídica amb què actua l'entitat sol·licitant i de l'acord de l'òrgan competent pel qual s'autoritza la presentació de la sol·licitud.  
2. Memòria en què es desglossen els apartats següents:  
a. Actuació que es projecta i la seua justificació per objectius.  
b. Memòria o projecte visat per tècnic competent. Quan s'adquirisquen béns d'equip o maquinària, caldrà adjuntar-hi factures proforma.  
c. Pressupost total de l'actuació detallada per partides, conceptes i exercicis anuals.  
d. Fonts de finançament,, desglossant-ne els recursos propis i aliens.  
e. Termini de realització de l'obra o del servei.  
f. Programa d'actuació que garantisca l'execució de les obres en els exercicis per als quals es concedisca la subvenció.  
3. Certificació emesa pel secretari/interventor de l'ajuntament o de l'entitat sol·licitant, de l'existència de crèdit suficient.  
5. Prejubilacions de treballadors  
- Ajudes:  
Finançament total del cost dels convenis individuals de cotització subscrits a aquest efecte pels treballadors amb la Seguretat Social, segons estableix l'Ordre del Ministeri de Treball i Seguretat Social de 18 de juliol de 1991. Els treballadors hauran de ser desocupats, haver obtingut el subsidi per desocupació de majors de 52 anys i haver rescindit la relació laboral amb empreses del sector tèxtil de la comarca de la Costera en virtut de comiat col·lectiu fonamentat en causes econòmiques, tècniques, organitzatives o de producció, i també l'extinció de contracte de treball previst en l'article 52.c) del Reial Decret Legislatiu 1/95, de 24 de març, durant els últims dotze mesos previs a l'entrada en vigor d'aquesta ordre.  
- Documentació:  
Els treballadors que pretenguen acollir-se a aquestes ajudes ho faran en el model establert a aquest efecte, i hi adjuntaran la documentació següent:  
1. Còpia del DNI i de la cartilla de la Seguretat Social  
2. Còpia compulsada de la resolució de la Tresoreria de la Seguretat Social per la qual s'aprova el conveni especial de cotització.  
3. Còpia de la resolució de concessió del subsidi per desocupació per a majors de 52 anys.  
4. Còpia de la resolució d'aprovació de l'expedient de comiat col·lectiu fonamentat en causes econòmiques, tècniques, organitzatives o de producció, i també l'extinció de contracte de treball previst en l'article 52.c) del Reial Decret Legislatiu 1/95, de 24 de març.  
Quarta. Requisits dels treballadors  
a) Residir, en la data de publicació de la convocatòria, en algun municipi de la comarca de la Costera.  
No obstant això, l'anterior requisit no serà exigible si es tracta de treballadors excedentaris de centres de treball a la comarca de la Costera i que hagueren rescindit la relació laboral amb les empreses del sector tèxtil d'aquest comarca, com a conseqüència de comiats col·lectius fonamentats en causes econòmiques, tècniques, organitzatives o de producció; i també l'extinció de contracte de treball previst en l'article 52.c) del Reial Decret Legislatiu 1/95, de 24 de març, pel qual s'aprova l'Estatut dels Treballadors, en els dotze mesos anteriors al dia 2 d'octubre de 1995, quan aquests treballadors pretenguen acollir-se a les ajudes regulades, en aquesta disposició, per prejubilació, s'establisquen com a autònoms a la comarca de la Costera, siguen contractats per ocupar un lloc de treball per a realitzar en aquesta comarca o s'integren com a socis treballadors en empreses d'economia social per realitzar l'activitat laboral al territori destinatari de les ajudes recollides en aquesta ordre.  
b. Estar inscrit com a desocupat en la oficina d'ocupació de l'INEM amb la correcta actualització de la targeta de demanda d'ocupació. Tindran preferència els treballadors excedents d'empreses del sector tèxtil de la comarca de la Costera.  
c. No tenir relació conjugal, o de parentiu, per consanguinitat o afinitat fins el segon grau amb l'ocupador o amb qui ocupe llocs d'alta direcció en l'empresa, si són entitats o persones jurídiques els sol·licitants. Aquesta incompatibilitat no es donarà quan es tracte de cooperatives i societats anònimes laborals.  
d. Quan es tracte de treballadors que s'establisquen com a autònoms o per compte propi, no haver iniciat l'activitat en un termini superior a dos mesos a la data de petició de les ajudes.  
En tot cas, per accedir-hi, l'inici de l'activitat per compte propi haurà de produir-se dins de l'any natural en què s'insten les ajudes.  
No en podrà ser beneficiari qui hagués estat inclòs en qualsevol dels règims especials de la Seguretat Social per a treballadors per compte propi, en l'any immediatament anterior a la data de petició de les ajudes, sense perjudici del que s'indica en el paràgraf primer.  
e. Quan es tracte de contractacions indefinides, no haver tingut relació laboral de caràcter indefinit amb l'ocupador, durant l'any anterior a la seua contractació.  
Cinquena. Requisits i obligacions dels ocupadors  
1. Realitzar una activitat de caràcter empresarial o professional establerta a la comarca de la Costera.  
2. Estar al corrent de les obligacions fiscals i davant la Seguretat Social o tenir concedit pels organismes competents ajornament o qualsevol altre benefici fiscal o social.  
3. Si el contracte realitzat és de caràcter indefinit, l'ocupador tindrà l'obligació de mantenir el lloc de treball creat un mínim de tres anys.  
4. En el cas que el treballador contractat cause baixa en l'empresa, aquesta haurà de contractar-ne un altre que reunisca requisits idèntics en el termini màxim d'un mes comptador des del cessament de l'anterior, fins el compliment total de la duració del contracte subvencionat.  
Sisena. Procediment  
Les sol·licituds de subvenció es presentaran en la direcció general competent en la matèria, en els models oficials que facilitarà aquesta i hi adjuntarà, per exemplar duplicat, la documentació que s'especifica en l'article 3, sense perjudici del que disposa l'article 38 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú. Quan la documentació aportada a l'expedient siga incorrecta o estiga incompleta, la direcció general que instruïsca l'expedient, requerirà l'interessat perquè en el termini de deu dies presente la documentació pertinent o esmene la falta, amb l'advertiment que, si així no ho fa, serà desistida la seua petició i s'arxivarà la seua sol·licitud sense més tràmit.  
Setena. Competència, resolució i recursos  
Correspondrà a la Direcció General de Treball o a la Direcció General d'Economia Social i Cooperativisme instruir els expedients administratius oportuns, i al director general de Treball, per delegació del conseller de Treball i Afers Socials, dictar les resolucions que procedisquen.  
El termini màxim per a dictar resolució s'estableix en quaranta-cinc dies naturals des de la data de registre d'entrada de la sol·licitud. La sol·licitud s'entendrà desestimada si no recau resolució expressa dins del termini més amunt esmentat. Per a l'eficàcia de l'acte presumpte, caldrà sol·licitar-ne certificació d'acord amb el que preveu l'article 44 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Les resolucions a què fa referència el paràgraf anterior finalitzen la via administrativa, i contra elles es podrà interposar recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptadors des de la notificació de la resolució.  
Vuitena. Pagament i justificació  
A. Ajudes a la contractació  
1. Un cop comprovada la documentació. es procedirà al pagament de la subvenció d'una sola vegada, quan s'hagen justificat els requisits establerts.  
B. Ajudes a empreses d'economia social  
1. El pagament de l'ajuda en concepte de subvenció financera es pagarà d'una sola vegada, amb la presentació prèvia del corrresponent contracte de préstec.  
2. Per tal de procedir al pagament de les ajudes en concepte d'assistència tècnica per contractació de gerents, tècnics, etc. caldrà aportar les nòmines i els documents de cotització a la Seguretat Social, i quan es tracte d'estudis, auditories, plans de viabilitat, etc, caldrà aportar aquests, i també la factura corresponent emesa per l'empresa o per la persona física que l'haguera realitzat.  
3. Les ajudes per incorporació de socis es realitzaran d'una sola vegada, amb la justificació prèvia dels requisits establerts.  
C. Ajudes a l'autoocupació  
Perquè es realitze el pagament, que serà d'una sola vegada, els beneficiaris, si encara no ho han fet, hauran d'acreditar en el termini de dos mesos des de la notificació de la resolució, l'inici de la seua activitat laboral de la manera assenyalada en l'apartat 3, paràgraf 7 de la base tercera.  
Les subvencions concedides en concepte de reducció d'interessos, s'endossaran d'una sola vegada a l'entitat creditícia pertinent, que practicarà l'amortització del principal en la quantia d'aquelles.  
D. Ens locals o entitats que participen per ells  
El pagament de les subvencions concedides a ens locals o entitats participades per ells destinades a la promoció d'activitats econòmiques que tinguen com a finalitat la creació d'ocupació estable, es realitzarà amb la justificació prèvia dels requisits establerts.  
El pagament de la subvenció per a la inversió d'immobilitzat material es realitzarà contra certificacions d'obra, i s'avançarà fins un 15% de l'import anual de la transferència una vegada establerta la subvenció. En aquest cas haurà de garantir-se d'acord amb allò que estableix la normativa específica per a ens locals. El termini màxim de justificació de les inversions d'immobilitzat material serà abans de l'1 de desembre de 1996.  
E. Prejubilacions de treballadors  
El pagament d'aquestes ajudes podrà realitzar-se, de la manera que determine la resolució que la concedisca, anualment amb la justificació acreditativa exigida en la resolució de concessió, o bé a la presentació dels rebuts de pagament que estableix la Tresoreria de la Seguretat Social.  
Novena. Compatibilitat de les ajudes  
L'import de les ajudes que es concedisquen en virtut del que disposa aquesta ordre no superarà els límits establerts per la Unió Europea per a les ajudes directes d'Estat.  
Les ajudes establertes per aquesta disposició seran incompatibles amb qualssevol altres de la mateixa naturalesa establertes per altres administracions públiques.  
Desena. Control, avaluació i seguiment de les ajudes  
Correspondrà a la direcció general competent, per delegació del conseller, dur a terme la funció de control de les subvencions concedides, i també l'avaluació dels diversos programes en el seu conjunt i el seguiment d'aquests en el seu àmbit.  
Per a la realització d'aquestes funcions, s'utilitzaran tots els mitjans que estiguen a disposició de la Conselleria de Treball i Afers Socials, fins i tot amb tercers i la col·laboració, en el marc que procedisca, de la Inspecció del Ministeri de Treball i Seguretat Social.  
Onzena. Reintegrament o minoració de les ajudes concedides  
En el cas que els destinataris de les ajudes incomplisquen l'obligació de justificació de la destinació de les concedides, obtinguen la subvenció sense reunir les condicions requerides per a això, incomplisquen la finalitat per a la qual la subvenció va ser concedida, o incomplisquen qualsevol de les condicions o dels requisits imposats als beneficiaris per la normativa que regula aquestes subvencions o per la resolució mateixa de concessió, el director general de Treball, per delegació del conseller, podrà deixar sense efecte les ajudes concedides totalment o parcialment, i aquells hauran de reintegrar les quantitats percebudes indegudament, amb els corresponents interessos des del moment de la percepció.  
València, 13 de març de 1996  
El conseller de Treball i Afers Socials,  
JOSÉ SANMARTíN ESPLUGUES


Còpia Permalink ELI